LV Eiropas Savienības Oficiālais Vēstnesis C 135/25

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

(2007/C 135/10)

Šī publikācija dod tiesības iesniegt iebildumus atbilstīgi Padomes Regulas (EK) Nr. 510/2006 7. pantam (1). Iebildumi jāiesniedz Eiropas Komisijai sešu mēnešu laikā no šīs publikācijas dienas.

KOPSAVILKUMS

PADOMES REGULA (EK) Nr. 510/2006

“GURKEN VON DER INSEL REICHENAU”

EK Nr. DE/PGI/005/0320/27.10.2003

ACVN ( ) AĢIN (X)

Šis ir informatīvs kopsavilkums, kurā izklāstīti produkta specifikācijas galvenie elementi.

1. Atbildīgais departaments dalībvalstī:

Nosaukums: Bundesministerium der Justiz Adrese: D-11015 Berlin Tālrunis: (49-30) 20 25 70 Fakss: (49-30) 20 25 95 25 E-pasts: poststelle@bmj.bund.de

2. Grupa:

Nosaukums: Reichenau-Gemüse eG Adrese: Marktstraße 1 D-78479 Insel Reichenau Tālrunis: (49-7534) 920 00 Fakss: (49-7534) 92 0020 E-pasts: info@reichenaugemuese.de Sastāvs: ražotāji/pārstrādātāji ( X ) citi: ( )

3. Produkta veids:

1.6.grupa: Svaigi un pārstrādāti augļi, dārzeņi un labība.

4. Specifikācija

(Regulas (EK) Nr. 510/2006 4. panta 2. punkta prasību kopsavilkums):

4.1. Nosaukums: “Gurken von der Insel Reichenau”

4.2. Apraksts: Gurķi — cucumis sativus svarā no 300 līdz 900 g, ar garenu, taisnu formu, tumši zaļā krāsā un ar cietu konsistenci.

4.3. Ģeogrāfiskais apgabals: Bodenezera Reihenau sala, Vācija.

4.4. Izcelsmes apliecinājums: Saskaņā ar starptautisko pārtikas preču standarta sertifikāciju (International Food Standard — IFS) attiecībā uz Reichenau Gemüse e.G. visus iepakojumus marķē ar partijas numuru. Ar šo partijas numuru identificē uzņēmumu. Visi uzņēmumi atrodas uz Reihenau salas un apsaimnieko tikai Reihenau salas platības. Platību apsaimniekošanu dokumentē, izmantojot hidrogrāfisko karti. Šajā izsekojamības sistēmā precīzi dokumentē produkta saistību ar ģeogrāfisko vidi.

4.5. Ražošanas metode: Gurken von der Insel Reichenau audzē atbilstīgi saskaņotas un uzraudzītas dārzeņu audzēšanas vadlīnijām Bādenes — Virtembergas kvalitātes un izcelsmes marķējuma lietošanas nolūkā (Richtlinien für den integrierten und kontrollierten Anbau von Gemüse in Baden-Württemberg zur Verwendung des Qualitätszeichens Baden-Württemberg “Gesicherte Qualität mit Herkunftsangabe”) un tikai organiskā substrātā. Nezāles iznīcina mehāniski — kaplējot, tvaicējot vai dedzinot. Augsni ik gadu analizē, lai uzlabotu mēslojuma izmantošanu. Kaitēkļus siltumnīcās apkaro ar derīgajiem organismiem. Gurķus Reihenau salā novāc visu gadu. Ražu novāc agrās rīta stundās un tikai ar rokām. Uzreiz pēc novākšanas gurķus iekrauj redeļu kastēs un aizved uz katrā uzņēmumā esošām šķirošanas iekārtām. Tādējādi, novācot gurķus agrās rīta stundās un šķirojot tos ēnainās telpās, tie ir pilnībā aizsargāti no karstuma, un līdz ar to tiek izpildīta vēl viena būtiska produkta kvalitātes prasība. Pirms šķirošanas gurķus nomazgā katru atsevišķi. Gurķus šķiro pēc svara: 300 — 400 g, 400 — 500 g, 500 — 600 g, 600 — 750 g, vairāk nekā 750 g. Pēc šādiem lielumiem sašķiroti gurķi atbilst 1. tirdzniecības kategorijai. Gurķus, kuri neatbilst 1. tirdzniecības kategorijai tādēļ, ka ir pārāk līki, iepako atsevišķi kā 2. tirdzniecības kategoriju. Dažādās svara kategorijās sašķirotos produktus uzņēmumā iepako dažādu krāsu kastēs, parasti divdaļīgās. Gurķus, kamēr tie vēl ir mitri, iepako kastēs, kuras pilnībā noslēdz. Tā rezultātā panāk vēl vienu kvalitāti veicinošu efektu — produkta atvēsināšanu.

4.6. Saikne: Saikne ar dabu: Reihenau sala ir labi piemērota dārzeņu audzēšanai. Pateicoties salas atrašanās vietai pie Bodenezera, tā izceļas citu dārzeņu audzēšanas reģionu vidū ar īpašajiem ģeogrāfiskajiem un klimatiskajiem apstākļiem (mitrums, siltums, gaisma). Audzējot gurķus uz Reihenau salas aizsargātā vidē, tiek izpildīti gurķu audzēšanas būtiskākie nosacījumi, proti, tiek nodrošināta augsta temperatūra, augsts gaisa mitrums un regulāra ūdens padeve. Ezers, kas ieskauj salu un kalpo kā gaismas un siltuma krātuve, kā arī regulējamais gaisa mitrums siltumnīcā un atbilstīgi augu vajadzībām pilnībā regulējamā ūdens padeve nodrošina optimālus augšanas nosacījumus. Būtiska nozīme šeit ir arī audzētāju īpašajām zināšanām par audzēšanu siltumnīcās/ polietilēna plēves tunelī (tunelis vai siltumnīca ar plastmasas vai polietilēna segumu). Gurķus audzē tikai uz organiskā substrāta.

Reputācija: Minētā dabas ietekme un cilvēku darbība tik pozitīvi iespaido Gurken von der Insel Reichenau kvalitāti, ka to īpašā slava ir izplatījusies arī aiz reģiona robežām. 2000. gadā veiktā tirgotāju un patērētāju aptauja liecina, ka patērētāji Reihenau salu galvenokārt saista ar dārzeņu audzēšanu (sala tiek dēvēta arī par “dārzeņu salu”) un īpaši pozitīvi novērtē produktu svaigumu, izskatu un izcelsmi. Gurken von der Insel Reichenau ir tradicionālās dārzeņu audzēšanas produkti ar Reihenau salas klosteru kultūras izcelsmi. Reihenau salas dārzkopības tradīciju nodibināja abats Walahfried Strabo 840. gadā ar sava dārza aprakstu grāmatā “Par dārzkopību” (“De cultura hortorum”, saīsinājumā — “Hortulus”). Pirmo reizi gurķu audzēšana uz Reihenau salas dokumentēta 1900. gadā, 1932. gadā tos audzēja jau 300 āru platībā (skatīt H. Glönkler, “Vom Weinbau zum Gemüsebau”, 1991. g., 61. un 70. lpp). Pašlaik gurķus audzē aizsargātā vidē aptuveni 32 ha platībā.

4.7. Pārbaudes struktūra:

Nosaukums: Regierungspräsidium Karlsruhe, Referat 34 Adrese: D-76247 Karlsruhe Tālr.: (49-721) 926 37 06 Fakss: (49-721) 37 05 46 E-pasts: abteilung3@rpk.bwl.de

4.8. Marķējums: Gurken von der Insel Reichenau g.g.A:

(1) OV L 93, 31.3.2006., 12. lpp.